I løbet af sommeren vil man rundtom i det nordjyske kunne opleve forskellige kunstinstallationer. Det er projektet "Kunstsatelitterne", der indbyder til at opleve samtidskunsten i det nordjyske - blandt andet i Himmerland. På søndag åbner udstillingen "Landskabt" i Bramslev Bakker langs den populære vandresti Panoramaruten. Det er kunstnerne Søren Lose og Svend Bager, der står bag. - Udstillingen undersøger forholdet mellem menneske og natur og tager udgangspunkt i det betagende landskab i Bramslev Bakker, hvor mennesker har boet siden stenalderen. Gennem tiden har den menneskelige tilstedeværelse været med til at forme naturen i det smukke istidslandskab langs fjorden ved eksempelvis træfældning, kalkudvinding og landbrug. - Formålet med "Landskabt" er at skabe rum til refleksion over den fortsatte menneskelige tilstedeværelse i området og specifikt i den fredede natur i Bramslev Bakker, oplyser Kunsthal Nord om udstillingen. Bag projektet står Celine Keith Nielsen og Signe Kristensen Stranddorf, der samarbejder med kunstnerne Svend Bager og Søren Lose. Celine og Signe er begge under uddannelse som Kunstpionerer ved Kunsthal Nord i Aalborg, der er en toårig uddannelse, som blandt andet berører projektledelse, formidling og kuratering af samtidskunst i Nordjylland. Kunstpionererne kommer rundt i hele Nordjylland i sommeren 2021, og du kan læse mere om de øvrige projekter her .

Opsummering:
Bramslev Bakker er ét af de steder, hvor man i løbet af sommeren kan opleve samtidskunst.